Sjúkratryggingar Íslands hafa kært SÁÁ til embættis héraðssaksóknara vegna starfshátta samtakanna. Formaður SÁÁ hafnar ásökununum og segist sleginn yfir stöðu mála.
Stundin fjallaði fyrir helgi um alvarlegar athugasemdir sem eftirlitsnefnd Sjúkratrygginga Íslands hefur gert við þúsundir reikninga frá SÁÁ en nefndin krefur samtökin um 174 milljónir króna, meðal annars vegna tilhæfulausra reikninga fyrir ráðgjafaviðtöl. Sjúkratryggingar hafa nú kært málið til embættis héraðssaksóknara. Framkvæmdastjórn SÁÁ hafnar ásökununum og segir málið á misskilningi byggt. Einar Hermannsson, formaður, segist sleginn yfir þeirri stöðu sem upp er komin.
ég og framkvæmdastjórinn erum náttúrulega bara í hálfgerðu sjokki eftir að hafa frétt af því að þetta væri komið til héraðssaksóknara
Hann trúir því að unnt sé að finna lausn á deilunni utan veggja dómstóla.
aðilar þurfa að tala saman til að sjá hvort að þetta sé virkilega þannig að þetta sé einhver stór misskilningur eða þeir telja enn þá að SÁÁ hafi brotið að sér varðandi þessi fjarsímtöl, ég held að þetta snúist nú aðallega um það, þessi fjarsímtöl, án þess að vita nákvæmlega hvað fór til héraðssaksóknara
María Heimisdóttir, forstjóri Sjúkratrygginga Íslands, segir að SÁÁ hafi komið á framfæri sínum ábendingum og skýringum. Niðurstaðan hafi þó að lokum verið að senda kæru til saksóknara.
Við lítum þetta mjög alvarlegum augum og þess vegna höfum við reynt að fara varlega í þessu máli og vinna þetta vandlega. Þetta er auðvitað mjög mikilvæg þjónusta sem þarna er veitt og þess vegna er mikilvægt að þetta mál klárist fljótt og vel.
Formaður SÁÁ segir framkvæmdastjórn félagsins í hálfgerðu áfalli vegna kæru Sjúkratrygginga Íslands til embættis héraðssaksóknara. Málið sé byggt á misskilningi.